DA Den Europæiske Unions Tidende C 29/19

Offentliggørelse af en ansøgning i overensstemmelse med artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 29/12

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»SPALT SPALTER«

EF-Nr.: DE-PDO-0005-0843-10.01.2011

BGB ( ) BOB ( X )

1. Betegnelse:

»Spalt Spalter«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 1.8 Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1:

Humle tilhører hampfamilien (Cannabinaceae) og nældeordenen (urticeae). Det er en tveboplanteart, dvs., at han- og hunblomster ikke befinder sig på samme plante. Kun hunplanterne danner såkaldte humlekopper eller humleknopper (Lupuli strobulus). Humlen høstes fra slutningen af august til midten af september. Efter høsten bliver humlen (Humlekopperne) tørret, presset og nedkølet med henblik på forarbejdning.

Den beskyttelse, der anmodes om for betegnelsen Spalt Spalter i henhold til forordning (EF) 510/2006, gælder udelukkende for de tørrede humlekopper (Lupuli strobulus) og deraf udvundne forarbejdede humleprodukter i form af pellets og ekstrakter.

Ved de forarbejdede produkter humlepellets eller humleekstrakt er der tale om en videreforarbejdning med henblik på en beskyttende lagring af råhumlen og forbedring af den automatiske dosering af humlen på bryggeriet.

Ved fremstillingen af humlepellets bliver humlekopperne malet og presset forsigtigt for ikke at ændre naturproduktets oprindelige kvalitet.

Pelletsene går under under den handelsmæssige betegnelse Pellets Type 90. Baggrunden for navnet er, at der udvindes ca. 90 kg piller af 100 kg råhumle.

De lupulinberigede humlepellets, der også er kendt under navnet Pellets Type 45, udvindes via mekanisk berigelse af den dybfrosne (– 35 °C) humles lupulinkirtler. Denne metode består i, at man fjerner dele af bladmaterialet og humlespindlen ved sining. Ved fremstillingen af humlepellets tilsættes der ingen stoffer til humlen. Råhumlen forandres blot via en fysisk-teknisk metode.

Ved fremstillingen af humleekstrakt er man ligesom ved fremstillingen af piller særligt opmærksom på ikke at ændre naturproduktets oprindelige kvalitet.Siden starten af halvfjerdserne er ekstraktionen af humle foregået i en teknisk industriproces. For at frigøre humlekoppens polære olie- og harpiksbestandele bliver der anvendt flydende eller overkritisk kuldioxid eller ethanol til skånsom udtrækning af humlens bestanddele.

Bryggeteknisk vigtige indholdsstoffer i humlen:

Bitterstoffer og æteriske olier er humlens typiske bestanddele, og de er bestemmende for kvaliteten ved brygning. Garvesyreindholdet er af mindre betydning. Bitterstoffer og æteriske olier findes i lupulinkirtlerne i humlekoppen. Garvesyren findes hovedsagligt i dækbladene, humlespindlerne og stilkene.

Kvalitet

Spalt Spalter overholder minimumskvalitetskravene i henhold til forordning (EØF) nr. 890/78, som er blevet fastlagt på EU-niveau for afsætning af humlekopper og humleekstrakt. I henhold til EØF-forordning nr. 1696/71 og de dertilhørende supplerende forordninger skal humlens kvalitet og oprindelse dokumenteres fuldstændigt over for bryggeren.

Sorter og indholdsstoffer

Betegnelsen »Spalt Spalter« kommer af, at det pågældende dyrkningsområde altid sættes foran navnet på sorten i sortbetegnelsen, i dette tilfælde således »Spalt Spalter«.

Såfremt humlesorten »Spalter« dyrkes i et andet dyrkningsområde, hvilket for øjeblikket ikke er tilfældet, ville navnet på dyrkningsområdet foran navnet på sorten muliggøre en klar sondring i forhold til humle dyrket i dyrkningsområdet Spalt. For eksempel vil Spalter dyrket i Hallertau skulle hedde hedde »Hallertau Spalter«. Der vil således ikke være konfliktpotentiale til stede for betegnelsen »Spalt Spalter«, som der anmodes om beskyttelse til. Der tages nærmere stilling til indholdsstofferne under punkt 5.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Den fuldstændige dyrkning af råhumlen indtil humleavlerens pakning af humlekopperne finder sted i inden for det afgrænsede geografiske område. Der må også kun anvendes moderplanter fra dette område til formering af Spalt Spalter-humlen.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

—

4. Præcis afgrænsning af det geografiske område:

Det afgrænsede geografiske område stemmer overens med humledyrkningsområdet Spalt. Dette defineres i § 3 i Bayerische Verordnung zur Durchführung des Hopfengesetzes (BayHopfDV) (kilde 4a). I henhold hertil består dyrkningsområdet Spalt af seglområderne (Siegelbezirke) Spalt og Kinding.

Følgende kommuner hører til seglområdet Spalt:

Abenberg, Büchenbach, Georgensgmünd, Heideck, Röttenbach, Roth, Spalt, Absberg, Ellingen, Haundorf, Höttingen, Pfofeld, Pleinfeld, Mitteleschenbach, Neuendettelsau og Windsbach.

Følgende kommuner hører til seglområdet Kinding: Altmannstein (kun Pondorf og Schamhaupten), Beilngries, Denkendorf, Kinding, Kipfenberg, Titting, Greding og Berching.

5. Tilknytning til det geografiske område:

5.1. Det geografiske områdes egenart:

Dyrkningen af humle erstattede i middelalderen vinavl i regionen Spalt. Omkring landsbyer som Großweingarten vokser humlen på tidligere vinmarker. Det milde klima i regionen med 650 mm nedbør og et højt antal solskinstimer på 1 700 timer om året er ideelt til humledyrkning i området Spalt. Den dybmuldede, let til middelsvære og let opvarmelige jordbund giver humlekulturen optimale udviklingsbetingelser.

Hydrogeologisk hører dyrkningsområdet Spalt hovedsagligt til sandstens-keuper og frankisk jura og har således vandførende lag i kløft og karsk. Der er hovedsagligt sand- og lerholdige jorder med en ofte begrænset evne til at optage vand. I det bakkede landskab bliver humlehaverne normalt anlagt i dalstrækninger som traditionen foreskriver, hvor der også i længere tørkeperioder er tilstrækkelige vandreserver til stede. Dyrkningsområdet Spalt ligger i et område med kilder til flere mindre og mellemstore vandløb. Der er til gengæld en relativt få større vandløb.

Producenterne (avlerne) af »Spalt Spalter« producerer fremragende humle til Bryggerierhvervet. Humledyrkningsområdet Spalt hører til blandt de små humledyrkningsområder, men det er et af de fineste og mest traditionsrige. Der er blevet dyrket humle i området i mere end 1 000 år. Humle fra byen Spalt bærer det ældste kvalitetssegl i verden. Det blev tildelt byen Spalt af Eichstadts fyrstebiskop Philipp von Pappenheim og er et vidnesbyrd om kvalitetsbevidstheden blandt Spalts humlebønder. Allerede i middelalderen var Spalt Spalter en eftertragtet handelsvare. De fine højaromatiske sorter fra dyrkningsområdet Spalt er utroligt velegnede til fremstilling af øl af høj kvalitet (Barth, Klinke, Schmidt, Der Grosse Hopfenatlas, s. 115ff)

I Spalt er der en særlig tradition for dyrkning af den højaromatiske sort »Spalter«. Den er en landsort tilhørende Saazer Formenkreis (Saaz-lignende humletyper — Spalter, Tettnanger, Saazer), som er blevet dyrket i området omkring landsbyen Spalt i århundreder. Den dag i dag dyrkes den stort set kun i dyrkningsområdet Spalt. Påvirkningen fra klimaet og de særlige geologiske forhold har gjort, at der i Spalt har udviklet sig en for området særlig type af landsorten. Dens kvalitet, ensartethed og aroma er løbende blevet forbedret via klonavl. Århundreders know-how suppleret af gunstige klimatiske rammer i dyrkningsområdet Spalt har på den måde medført, at der er opstået en på verdensplan helt enestående humlearomasort med et stort internationalt ry. På grund af den særlige smagskarakter i den færdige øl bruges humlesorten af førende bryggerier til fremstilling af kvalitetsøl.

5.2. Produktets egenart:

Baggrunden for »Spalt Spalters« enestående karakter er de specielle dyrkningsbetingelser, som er en kombination af jordbundsforholdene og de klimatiske betingelser. På grund af disse særlige betingelser vil man ikke kunne opnå samme høje kvalitet og udbytte for »Spalt Spalter« i andre områder. Indholdet af aktive stoffer og væksten bliver især præget af jordbunds- og klimaforholdene. Et typisk kendetegn ved humlen »Spalt Spalter« er således de fine aromastoffer. Myrcenindholdet ligger på 20-35 %. Et andet typisk kendetegn er tilstedeværelsen af en stor mængde farnesen (10-20 %), som ikke findes i tilsvarende mængde i aromahumle fra andre dyrkningsområder. Det høje farnesenindhold giver sammen med det relativt lave indhold af alfa-bittersyre (2,5-5,5 %) og beta-syre (3,0-5,0 %) en enestående samlet karakter, som præger »Spalt Spalters« aroma entydigt og giver den dens særpræg. Denne sammenhæng mellem dyrkningsforholdene med de deraf følgende særlige kendetegn gør det klart, hvorfor sortnavnet »Spalt Spalter« skal være en beskyttet oprindelsesbetegnelse.

»Spalt Spalter« skiller sig således ud pga. jordbundsforholdene i dyrkningsområdet og det særlige klima med 1 700 solskinstimer årligt i gennemsnit. Derudover er »Spalt Spalter« samlet set karakteriseret ved en særligt intensiv og fin humlearoma, der kan beskrives som blomster- og frugtagtig og krydret. Resultatet i øllet er humleblomst med en harmonisk afrundet, varig fyldig og mild intensitet (jf. CMA's (Centrale Marketing-Gesellschaft der deutschen Agrarwirtschaft m.b.H) oversigt over sorter med bonitering og brygningsanalyse).

Ved forskellige messer og udstillinger har »Spalt Spalter« altid klaret sig rigtig godt. »Spalt Spalter« er en af de bedste aromasorter set i forhold til de vigtigste kvalitetsparametre for tyske humlesorter. »Spalt Spalter« har opnået topplaceringer i adskillige humlekonkurrencer for sin aroma og samlede egenskaber.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn for (BGB):

Jordbundsforholdene og det milde klima i dyrkningsområdet Spalt har sammen med den knowhow, som de lokale humleavlere har udviklet gennem flere hundrede år, frembragt en humlearomasort med en helt speciel karakter, som er enestående på verdensplan. I dag dyrkes sorten stort set kun i dyrkningsområdet Spalt, og på grund af den særligt fine smagskarakter i den færdige øl har den opnået stort internationalt ry.

De klimatiske betingelser i det tidligere vinområde Spalt, som har 1 700 solskinstimer og en nedbørsmængde på kun 650 mm om året, præger humlen, som vokser på sandet og løs jord. Grundlaget for humlen »Spalt Spalters« unikke karakter (jf. 5.2. Produktets egenart) er de særlige naturlige betingelser, der er til stede i dyrkningsområdet Spalt.

Kombinationen af dyrkningsområdet Spalts unikke betingelser med gennemsnitlig nedbørsmængde, temperatur, jordbundsprofil, højde over havets overflade, antal solskinstimer og vandforsyning fra små vandløb gør kvaliteten af den dyrkede »Spalt Spalter« unik. Andre humledyrkningsområder adskiller sig altid med hensyn til visse grundlæggende dyrkningsbetingelser (f.eks. andre bjergarter, en anden jordbundssammensætning, færre solskinstimer eller manglende dalstrækninger i bakkede landskaber).

Bevis for oprindelse

Humleproducenterne har vedtaget fælles kriterier for tilrettelæggelse og gennemførelse af kvalitetsundersøgelser, som er blevet fastlagt i retningslinjerne for arbejdsgruppen »Arbeitsgruppe neutrale Qualitätsfeststellung« (»Arbejdsgruppen for neutral kvalitetsvurdering»). Alle markedsparter anerkender resultaterne. Sammen med den traditionelle tildeling af segl og den dertilhørende dokumentation om oprindelse og sporbarhed for partier er den neutrale kvalitetsvurdering tillige garant for en sikker skelnen mellem oprindelsesområderne. Producenten vejer, påsætter mærke og forsegler (plomberer) således den producerede humle under opsyn. Han udarbejder derudover en erklæring, et såkaldt ledsagedokument, om antal, vægt og oprindelse for humlen.

Produktionen af »Spalt Spalter« foregår i Seglhallen (en kølehal til humle) eller på forseglerens humleproduktionssted efter certificerede principper. Uden et segldokument kan humlen ikke anvendes til videre forarbejdning eller bringes i videre cirkulation.

Henvisning til offentliggørelse af varespecifikationen:

(Artikel 5, stk. 7, i forordning (EF) nr. 510/2006)

Markenblatt Heft 01 af 7. januar 2011, del 7c, s. 490.

(http://www.register.dpma.de/dpmaregister/geo/detail.pdfdownload/17400)

(1) EUT L 93 af 31.3.2006, s 12.